Pule onttrek haar van ANC-kandidatelys | Maroela Media
“Ek het lank gedink oor wat ek met die res van my lewe moet doen en terwyl ek ŉ lojale en toegewyde ANC-ondersteuner bly, is dit in my beste belang en in die belang van my kinders en familie dat ek van die ANC-lys onttrek en toegelaat word om my lewe in vrede te lei,” het Pule in ŉ verklaring gesê.
Pule is verlede jaar as minister afgedank nadat ŉ verslag deur Thuli Madonsela, openbare beskermer, haar betrek het by aanklagte van korrupsie en ŉ moontlike botsing van belange. Madonsela se ondersoek het gehandel oor Pule se aanstelling van diensverskaffers vir ŉ indaba wat in Kaapstad gehou is. Madonsela het bevind dat Pule haar kêrel, Phosane Mngqibisa, laat voordeel trek het uit die geleentheid.
Pule was nommer 70 op die ANC se lys van parlementêre kandidate, wat haar in der waarheid ’n plek in die Nasionale Vergadering verseker het. Sy het nogtans haar dankbaarheid uitgespreek vir die benoeming en die vertroue wat in haar gestel is.